Oct 15,2015
మురిపించని ఫలితాలు
ముంబయి: దేశీయ ఐటి దిగ్గజ కంపెనీలు టీసీఎస్‌, ఇన్ఫోసిస్‌తో సహా హిందుస్థాన్‌ యూనిలీవర్‌ ద్వితీయ త్రైమాసికపు ఫలితాలు మార్కెట్లను మురిపించలేకపోయాయి. అంతర్జాతీయ మార్కెట్లలో ప్రతికూల పరిణామాలు, బీహార్‌ ఎన్నికల ఫలితాలపై మదుపర్ల ఊహాగానాలు మార్కెట్లను తీవ్ర ఒత్తిడికి గురి చేశాయి. సెప్టెంబర్‌ మాసానికి టోకు ధరల ద్రవ్యోల్బణ సూచీ దిగివచ్చినప్పటికీ మార్కెట్లకు మద్దతు లభించలేదు. దీంతో వరుసగా మూడో రోజూ మార్కెట్లు నష్టాలు చవి చూసినట్లయింది. మార్కెట్లు ఉదయం నుంచే నష్టాల్లో కదలాడాయి. బుధవారం బీఎస్‌ఈ సెన్సెక్స్‌ 67 పాయింట్లు కోల్పోయి 26,780 పాయింట్ల వద్ద స్థిరపడింది. నేషనల్‌ స్టాక్‌ ఎక్సేంజీ నిఫ్టీ 24 పాయింట్లు తగ్గి 8,108 పాయింట్ల వద్ద ముగిసింది. బీఎస్‌ఈలో మిడ్‌క్యాప్‌, స్మాల్‌క్యాప్‌ సూచీలు 0.3 శాతం చొప్పున తగ్గాయి. మొత్తంగా మదుపర్ల మద్దతు కరువై 1,501 స్టాక్స్‌ లాభాల్లో ముగియగా, మరోవైపు 1,265 స్టాక్స్‌ నష్టాలు చవి చూశాయి. రంగాల వారిగా ఐటీ సూచీ అత్యధికంగా 1.32 శాతం నష్టపోయింది. ఇదే క్రమంలో టెక్‌ 1.16 శాతం, ఆటో 0.72 శాతం, విద్యుత్‌ 0.7 శాతం చొప్పున క్షీణించాయి. మరోవైపు కన్సూమర్‌ డ్యూరెబుల్స్‌ 1.41 శాతం, వైద్య సూచీ 0.36 శాతం, ఆయిల్‌ అండ్‌ గ్యాస్‌ 0.07 శాతం చొప్పున రాణించాయి. సెన్సెక్స్‌లో హిందాల్కో 3.14 శాతం, లూపిన్‌ 1.91 శాతం, టాటా స్టీల్‌ 1.14 శాతం, హెచ్‌డిఎఫ్‌సి 1.08 శాతం, రిలయన్స్‌ 1.06 శాతం చొప్పున అధిక లాభాలు సాధించిన వాటిలో ముందు వరుసలో ఉన్నాయి. మరోవైపు టీసీఎస్‌ -4.39 శాతం, టాటా మోటార్స్‌ -2.4 శాతం, హెచ్‌యుఎల్‌ -1.85 శాతం, కోల్‌ ఇండియా -1.72 శాతం, ఐసీఐసీఐ బ్యాంకు -1.58 శాతం చొప్పున అధిక నష్టాలు చవి చూశాయి.
మీ స్నేహితులకు రికమెండ్ చెయ్యండి